SET ปิดเช้าลบ 3 จุด เผชิญแรงขายหุ้นบิ๊กแคป-ไร้ปัจจัยใหม่หนุน
SET ปิดเช้าลบ 3 จุด พักฐาน จากแรงขายทำกำไรหุ้นบิ๊กแคปกลุ่มพลังงาน-แบงก์ ช่วงไร้ปัจจัยใหม่หนุนและอยู่ระหว่างงบทยอยประกาศออกมา บ่ายนี้ตลาดฯคงจะทรงตัวใกล้เคียงช่วงเช้า พร้อมให้แนวรับ 1,615 แนวต้าน 1,630 จุด
5 พ.ย. 2564

โดยนักวิเคราะห์ กล่าวว่า ตลาดหุ้นไทยเช้านี้พักฐาน จากแรงขายทำกำไรหุ้นขนาดใหญ่ ทั้งหุ้นในกลุ่มพลังงาน และกลุ่มแบงก์ ซึ่งมองตลาดฯเป็นลักษณะของการเล่นรอบในช่วงที่ยังไม่มีปัจจัยใหม่หนุนชัดเจน และอยู่ในช่วงของการรอดูผลประกอบการของบริษัทจดทะเบียนที่ทยอยประกาศออกมา
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบสลับกัน ในช่วงรอดูตัวเลขการจ้างงานนอกภาคเกษตรของสหรัฐฯที่จะออกมาในวันนี้ และสัปดาห์หน้าก็รอดูความคืบหน้าของ”ไชน่า เอเวอร์แกรนด์ กรุ๊ป”เกี่ยวกับหนี้สิน ส่วนบ้านเราให้ติดตามการทยอยประกาศผลประกอบการของบริษัทจดทะเบียนในช่วงโค้งสุดท้าย และการทบทวนน้ำหนักการลงทุนของ MSCI
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯคงจะทรงตัวใกล้เคียงกับช่วงเช้า โดยดัชนีฯคงจะแกว่งออกด้านข้าง พร้อมให้แนวรับ 1,615 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ONEE มูลค่าการซื้อขาย 5,787.36 ล้านบาท ปิดที่ 9.70 บาท เพิ่มขึ้น 1.20 บาท
KBANK มูลค่าการซื้อขาย 2,576.85 ล้านบาท ปิดที่ 147.00 บาท ลดลง 0.50 บาท
DELTA มูลค่าการซื้อขาย 1,623.15 ล้านบาท ปิดที่ 446.00 บาท ราคาไม่เปลี่ยนแปลง
GPSC มูลค่าการซื้อขาย 1,171.27 ล้านบาท ปิดที่ 78.75 บาท เพิ่มขึ้น 1.25 บาท
BBL มูลค่าการซื้อขาย 928.50 ล้านบาท ปิดที่ 127.50 บาท ลดลง 0.50 บาท
 
 